CELEX: 32008D0974
Language: mt
Date: 2008-12-18 00:00:00
Title: Azzjoni Konġunta tal-Kunsill 2008/974/PESK tat- 18 ta’ Diċembru 2008 b'appoġġ għall-Kodiċi ta’ Kondotta tal-Aja kontra l-Proliferazzjoni tal-Missili Ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta’ Qerda Massiva

23.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 345/91
            
         AZZJONI KONĠUNTA TAL-KUNSILL 2008/974/PESK
   tat-18 ta’ Diċembru 2008
   b'appoġġ għall-Kodiċi ta’ Kondotta tal-Aja kontra l-Proliferazzjoni tal-Missili Ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta’ Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 14 tiegħu,
   Billi:
   
               (1)
            
            
               Fit-12 ta’ Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni tal-Armi ta’ Qerda Massiva, li l-Kapitolu III tagħha fih lista ta’ miżuri li jridu jittieħdu kemm fl-Unjoni Ewropea (UE) kif ukoll f'pajjiżi terzi biex tiġi miġġielda tali proliferazzjoni.
            
         
               (2)
            
            
               L-UE qed timplimenta din l-Istrateġija b'mod attiv u qed tagħti effett lill-miżuri elenkati fil-Kapitoli II u III tagħha, bħal pereżempju li jiġu rilaxxati riżorsi finanzjarji b'appoġġ għal proġetti speċifiċi li jwasslu għat-titjib ta’ sistema mulilaterali ta’ non-proliferazzjoni u miżuri multlilaterali ta’ tisħiħ ta’ fiduċja. Il-Kodiċi ta’ Kondotta tal-Aja kontra l-proliferazzjoni tal-missili ballistiċi (minn hawn 'il quddiem “il-Kodiċi”, jew “HCoC”) hu parti integrali minn dik is-sistema. Hu għandu l-għan li jipprevjeni u jrażżan il-proliferazzjoni ta’ sistemi ta’ missili ballistiċi li kapaċi jġorru Armi ta’ Qerda Massiva u teknoloġiji relatati.
            
         
               (3)
            
            
               Fis-17 ta’ Novembru 2003, il-Kunsill adotta l-Pożizzjoni Komuni 2003/805/PESK (1) fuq l-universalità u t-tisħiħ tal-ftehim multilaterali fil-qasam tal-kontroll tal-armi nukleari (f'pajjiżi li għad ma għandhomx dawn l-armi) għad-distruzzjoni tal-massa u l-mod tat-trasport tagħhom. Dik il-Pożizzjoni Komuni tagħmel appell, fost l-oħrajn, għall-promozzjoni tas-sottoskrizzjoni tal-akbar numru possibbli ta’ pajjiżi għall-Kodiċi, b'mod speċjali dawk b'kapaċitajiet ta’ missili ballistiċi, għal aktar żvilupp u għall-implimentazzjoni tal-Kodiċi, speċjalment il-miżuri tiegħu ta’ tisħiħ ta’ fiduċja, u għall-promozzjoni ta’ relazzjoni aktar mill-qrib bejn il-Kodiċi u s-sistema mulilaterali tan-NU ta’ non-proliferazzjoni.
            
         
               (4)
            
            
               Fit-23 ta’ Mejju 2007, il-Kunsill iddeċieda li jieħu azzjoni biex jippromwovi l-universalità tal-Kodiċi u l-konformità mal-prinċipji tiegħu. Għal dan l-għan, ġie organizzat workshop fil-marġini tal-Laqgħa Annwali ta’ Stati Firmatarji tal-2007 li laqqa' l-Istati bl-akbar kapaċitajiet ta’ missili ballistiċi, inklużi dawk li ma ssieħbux mal-Kodiċi. Bil-għan li l-UE tkompli tippromwovi l-universalità tal-Kodiċi kif ukoll l-implimentazzjoni aħjar u t-titjib tiegħu l-UE għandha bħala prijorità dik li tkompli dan id-djalogu fost l-Istati firmatarji u dawk li mhumiex firmatarji. Din l-Azzjoni Konġunta għandha tikkontribwixxi għal dan il-proċess,
            
         ADOTTA DIN L-AZZJONI KONĠUNTA:
   Artikolu 1
   1.   Għall-finijiet li tiġi żgurata l-implimentazzjoni kontinwa u prattika ta’ ċerti elementi tal-Istrateġija tal-UE kontra l-Proliferazzjoni tal-Armi ta’ Qerda Massiva, l-UE għandha tappoġġa l-attivitajiet tal-Istati firmatarji tal-Kodiċi sabiex isir aktar progress fl-objettivi li ġejjin:
   
               (a)
            
            
               il-promozzjoni tal-universalità tal-Kodiċi, u b'mod partikolari s-sottoskrizzjoni għall-Kodiċi mill-Istati kollha li għandhom kapaċitajiet ta’ missili ballistiċi;
            
         
               (b)
            
            
               l-appoġġ għall-implimentazzjoni tal-Kodiċi;
            
         
               (c)
            
            
               il-promozzjoni ta’ aktar titjib fil-Kodiċi.
            
         2.   F'dan il-kuntest, il-proġetti li jridu jiġu appoġġati mill-Unjoni Ewropea għandhom ikopru l-attivitajiet speċifiċi li ġejjin:
   
               (a)
            
            
               li jipprovdu l-mezzi għall-organizzazzjoni ta' sensibilizzazzjoni mmirata, pereżempju fil-forma ta' workshop, bil-għan li jippromwovi sottoskrizzjonijiet ġodda għall-Kodiċi għar-reġjun li għandu l-aktar livell baxx ta' sottoskrizzjonijiet għall-Kodiċi;
            
         
               (b)
            
            
               li jipprovdu mezzi finanzjarji u tekniċi, biex jiġi ffaċilitat, minn naħa waħda, l-iskambju ta' informazzjoni fost l-Istati firmatarji, u ż-żjarat tal-osservaturi internazzjonali f'siti fejn isiru t-testijiet tal-varar tal-Vetturi għall-Varar fl-Ispazju (SLV) min-naħa l-oħra, li l-Istati firmatarji ddeċidew li jikkunsidraw fuq bażi volontarja taħt l-Artikolu 4 a (ii) tal-Kodiċi;
            
         
               (c)
            
            
               li jipprovdu mezzi sabiex imexxu dibattitu fost l-Istati firmatarji dwar kif jistgħu jiġu preservati r-rilevanza u l-vijabbiltà tal-Kodiċi. Id-dibattitu għandu, b'mod partikolari, iqis l-iżviluppi l-ġodda fil-qasam tal-proliferazzjoni tal-missili ballistiċi u l-iżviluppi fl-istrutturi istituzzjonali u legali internazzjonali relatati mal-missili ballistiċi.
            
         Dawn il-proġetti għandhom jitwettqu għall-benefiċċju tal-Istati firmatarji u dawk li mhumiex firmatarji tal-Kodiċi.a
   Deskrizzjoni dettaljata tal-proġetti hija mniżżla fl-Anness.
   Artikolu 2
   1.   Il-Presidenza, assistita mis-Segretarju Ġenerali tal-Kunsill/Rappreżentant Għoli għall-Politika Estera u ta’ Sigurtà Komuni (SĠ/RGħ), għandha tkun responsabbli għall-implimentazzjoni ta’ din l-Azzjoni Konġunta. Il-Kummissjoni għandha tkun assoċjata b'mod sħiħ.
   2.   L-implimentazzjoni teknika tal-proġetti msemmijin fl-Artikolu 1(2) għandha tkun imwettqa mill-Fondazzjoni għar-Riċerka Strateġika f'Pariġi (FRS).
   L-FRS għandha twettaq dan il-kompitu taħt il-kontroll tas-SĠ/RGħ, b'appoġġ għall-Presidenza u f'konsultazzjoni mill-qrib mal-President tal-Laqgħat annwali tal-Istati firmatarji tal-Kodiċi u mal-Awstrija fil-kapaċità tagħha bħala Kuntatt Ċentrali Immedjat (ICC)/Segretarjat Eżekuttiv tal-Kodiċi. Għal dan il-għan, is-SĠ/RGħ għandu jidħol fl-arranġamenti meħtieġa mal-FRS.
   3.   Il-Presidenza, is-SĠ/RGħ u l-Kummissjoni għandhom iżommu lil xulxin informati regolarment dwar l-implimentazzjoni ta’ din l-Azzjoni Konġunta, skont il-kompetenzi rispettivi tagħhom.
   Artikolu 3
   1.   L-ammont ta’ referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta’ EUR 1 015 000.
   2.   L-infiq iffinanzjat mill-ammont stipulat fil-paragrafu 1 għandu jkun amministrat skont il-proċeduri u r-regoli applikabbli għall-baġit ġenerali tal-Komunitajiet Ewropej.
   3.   Il-Kummissjoni għandha tissorvelja l-amministrazzjoni ġusta tal-infiq imsemmi fil-paragrafu 2, li għandu jieħu l-forma ta’ għotja. Għal dan l-għan, hija għandha tikkonkludi ftehim ta’ finanzjament mal-FRS. Il-ftehim ta’ finanzjament għandu jistipula li l-FRS għandha tiżgura l-viżibbiltà tal-kontribuzzjoni tal-UE, b'mod adegwat għad-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara d-dħul fis-seħħ ta’ din l-Azzjoni Konġunta. Hija għandha tinforma lill-Kunsill bi kwalunkwe diffikultà f’dak il-proċess u bid-data tal-konklużjoni tal-ftehim ta’ finanzjament.
   Artikolu 4
   Il-Presidenza, assistita mis-SĠ/RGħ, għandha tirrapporta lill-Kunsill dwar l-implimentazzjoni ta’ din l-Azzjoni Konġunta abbażi ta’ rapporti regolari mħejjija mill-FRS. Dawn ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tkun assoċjata b'mod sħiħ. Hija għandha tirrapporta dwar l-aspetti finanzjarji tal-implimentazzjoni ta’ din l-Azzjoni Konġunta.
   Artikolu 5
   Din l-Azzjoni Konġunta għandha tidħol fis-seħħ fil-jum tal-adozzjoni tagħha.
   Hija għandha tiskadi 6 xhur wara d-data tad-dħul fis-seħħ tagħha, sakemm il-Kummissjoni ma tkkonkludix ftehim ta’ finanzjament mal-FRS qabel l-iskadenza ta’ dak il-perijodu, f'liema każ din l-Azzjoni Konġunta għandha tiskadi 24 xahar wara d-data tal-konklużjoni tal-ftehim ta’ finanzjament.
   Artikolu 6
   Din l-Azzjoni Konġunta għandha tiġi ppubblikata fil-Ġurnal Uffiċjali tal-Unjoni Ewropea.
   
      Magħmula fi Brussell, 18 ta’ Diċembru 2008
      
         
            Għall-Kunsill
         
         
            Il-President
         
         M. BARNIER
      
   
   
      (1)  ĠU L 302, 20.11 2003, p. 34.
   
      ANNESS
      Appoġġ mill-UE għall-Kodiċi ta’ Kondotta tal-Aja kontra l-Proliferazzjoni tal-Missili Ballistiċi fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta’ Qerda Massiva
      1.   Għanijiet
      L-Unjoni Ewropea appoġġat b'qawwa l-Kodiċi sa mill-bidu tiegħu. L-Unjoni Ewropea tqis il-Kodiċi bħala strument multilaterali importanti li għandu l-għan li jrażżan il-proliferazzjoni ta’ sistemi ta’ missili ballistiċi u teknoloġiji relatati permezz ta’ miżuri ta’ trasparenza u ta’ tisħiħ ta’ fiduċja. L-Istati Membri kollha tal-Unjoni Ewropea ffirmaw il-Kodiċi u qegħdin jimplimetaw il-Kodiċi in bona fede.
      Fl-imgħoddi, l-Unjoni Ewropea ppruvat tegħleb in-nuqqasijiet li kien għad fadal fl-implimentazzjoni tal-Kodiċi u l-universalità tiegħu billi torganizza workshop bejn l-Istati firmatarji u dawk li mhumiex firmatarji tal-Kodiċi fil-marġini tal-Laqgħa annwali tal-2007. Imħeġġa mill-eżitu tal-workshop, l-Unjoni Ewropea tixtieq tkompli b'din l-inizjattiva u tappoġġa tliet aspetti tal-Kodiċi kif ġej:
      
                  —
               
               
                  L-universalità tal-Kodiċi;
               
            
                  —
               
               
                  L-implimentazzjoni tal-Kodiċi;
               
            
                  —
               
               
                  It-titjib u l-funzjonament imtejjeb tal-Kodiċi.
               
            2.   Deskrizzjoni tal-proġetti
      2.1.   Proġett 1: Promozzjoni tal-universalità tal-Kodiċi
      2.1.1.   Skop tal-proġett
      Filwaqt li n-numru ta’ Stati firmatarji laħaq il-livell ta’ żewġ terzi mill-Istati Membri kollha tan-NU, għad fadal iżjed xi jsir biex tinkiseb l-universalità tal-Kodiċi. Fil-Laqgħat annwali, l-Istati firmatarji nnotaw li r-raġunijiet għaliex Stati mhux firmatarji qed isibuha bi tqila biex jiffirmaw il-Kodiċi jvarjaw b'mod estensiv, minn nuqqas ġenerali ta’ għarfien u intendiment tal-Kodiċi għal raġunijiet aktar politiċi.
      2.1.2.   Riżultati tal-proġett
      
                  —
               
               
                  li jiżdiedu l-għarfien, l-intendiment u l-appoġġ għall-Kodiċi;
               
            
                  —
               
               
                  li tittejjeb l-interazzjoni fost l-Istati firmatarji u dawk li mhumiex firmatarji tal-Kodiċi;
               
            
                  —
               
               
                  li jiżdied in-numru ta’ Stati firmatarji tal-Kodiċi.
               
            2.1.3.   Deskrizzjoni tal-proġett
      Il-proġett jipprevedi l-organizzazzjoni ta’ żewġ workshops:
      
                  —
               
               
                  workshop ta’ sensibilizzazzjoni għar-reġjun bl-akbar numru ta’ Stati li mhumiex firmatarji.
                  Fl-Afrika, il-pajjiżi li ġejjin ma ffirmawx il-Kodiċi: l-Alġerija, l-Angola, il-Botswana, ir-Repubblika Ċentru-Afrikana, il-Cote d'Ivoire, ir-RepubblikaDemokratika tal-Kongo, l-Eġittu, il-Lesoto, in-Namibja, ir-Repubblika tal-Kongo, isSomalja, is-Sważiland, it-Togo u ż-Żimbabwe.
               
            
                  —
               
               
                  workshop ġenerali, li jsegwi l-mudell tal-workshop li kien organizzat fil-marġini tal-Laqgħa Annwali tal-Istati firmatarji tal-2007 bi skambji ffokati u strutturati dwar konsiderazzjonijiet ta’ sigurtà tekniċi jew politiċi relatati mal-proliferazzjoni ta’ missili ballistiċi u r-rilevanza tal-Kodiċi.
               
            2.2.   Proġett 2: Appoġġ għall-implimentazzjoni tal-Kodiċi fost l-Istati firmatarji
      2.2.1.   Skop tal-proġett
      Filwaqt li l-Kodiċi jirrappreżenta strument importanti biex titrażżan il-proliferazzjoni tal-missili ballistiċi u t-teknoloġiji relatati permezz ta’ miżuri ta’ tisħiħ ta’ fiduċja u tat-trasparenza, għad fadal iżjed xi jsir biex jiġu promossi skambji aħjar fost l-Istati firmatarji. Il-proġett ser jiffoka fuq dawk l-aspetti tal-iskambji fejn jistgħu jinkisbu riżultati tanġibbli.
      2.2.2.   Riżultati tal-proġett
      
                  —
               
               
                  il-ħolqien ta’ prototip ta’ mekkaniżmu sigur ta’ informazzjoni u komunikazzjoni bbażat fuq l-internet (e-ICC) li jista’ jippermetti skambju ta’ informazzjoni aktar mgħaġġel, aktar faċli u ta’ sigurtà mħarsa fost l-Istati firmatarji u li jipprovdu distribuzzjoni elettronika tad-dokumenti,
               
            
                  —
               
               
                  fl-eventwalità li l-Istati firmatarji jiddeċiedu li jistabbilixxu e-ICC fil-Laqgħa annwali tagħhom, dan il-prototip jista’ jsir operattiv;
               
            
                  —
               
               
                  aktar appoġġ għaż-żjarat tal-osservaturi f'siti fejn isiru t-testijiet tal-varar tal-SLV.
               
            2.2.3.   Deskrizzjoni tal-proġett
      Il-proġett jipprevedi żewġ tipi ta’ miżuri:
      
                  (a)
               
               
                  Il-faċilitazzjoni tal-iskambju ta’ informazzjoni u komunikazzjoni fost l-Istati firmatarji permezz tal-ħolqien ta’ e-ICC. L-esperjenza ta’ Franza bis-sistema e-POC tar-Reġim ta’ Kontroll tat-Teknoloġija tal-Missili (MTCR) hi ta’ rilevanza partikolari għal dan il-proġett.
                  Peress li d-deċiżjoni li tiġi stabbilita sistema bħal din trid tittieħed mill-Istatifirmatarji tal-Kodiċi fil-Laqgħa annwali, il-proġett ser jiġi implimentat f'żewġfażijiet. L-implimentazzjoni tat-tieni fażi ser tkun soġġetta għal deliberazzjoni minnqabel mill-Istati firmatarji dwar l-e-ICC fil-Laqgħa annwali.
                  Fażi 1: Proposta tal-UE lill-Istati firmatarji tal-Kodiċi biex tinħoloq e-ICC
                  Ser jitħejja prototip ta’ e-ICC bil-ħsieb li jiġi ppreżentat lill-Istati firmatarji, possibbilment fl-2009 u biex jinġabar rispons mill-Istati firmatarji dwar it-tħaddim tiegħu.
                  Fażi 2: Dħul fl-operat tal-prototip tal-e-ICC
                  Fl-eventwalità li l-Istati firmatarji jiddeċiedu li jistabbilixxu e-ICC fil-Laqgħa annwali, prototip bħal dak imsemmi hawn fuq jista’ jsir operattiv. Għal dan il-għan, l-aspetti ta’ kompetenza u dawk materjali tal-prototip ikunu trasferiti lill-ICC/Segretarjat eżekuttiv għall-ġestjoni u jkun provdut taħriġ lill-ICC u lill-Istati firmatarji.
               
            
                  (b)
               
               
                  Il-provvista ta’ mezzi finanzjarji għal numru limitat ta’ żjarat ta’ osservaturi internazzjonali f'siti fejn isiru t-testijiet tal-varar tal-SLVs tal-Istati Membri tal-UE.
                  Il-proġett jista’ jipprevedi żewġ żjarat ta’ total ta’ madwar erbatax-il osservatur mill-Istati firmatarji.
               
            2.3.   Proġett 3: Promozzjoni ta’ aktar titjib u tħaddim aħjar tal-Kodiċi
      2.3.1.   Skop tal-proġett
      L-ambjent tas-sigurtà qiegħed jevolvi b'mod kostanti, inkluż fil-qasam tal-proliferazzjoni tal-mezzi li kapaċi jwasslu Armi ta’ Qerda Massiva. L-Istati firmatarji jiltaqgħu darba fis-sena biex jivvalutaw l-implimentazzjoni tal-Kodiċi kif ukoll ix-xejriet il-ġodda fil-proliferazzjoni ta’ missili ballistiċi u teknoloġiji relatati.
      Il-proġett ser jippromwovi diskussjoni aktar fil-fond fost l-Istati firmatarji, u, fejn ikun meħtieġ, jinkludi Stati li mhumiex firmatarji, f'ambjent aktar informali u ser jipprevedi aċċess għall-ħila esperta teknika dwar il-proliferazzjoni tal-missili ballistiċi barra mill-ambjenti governattivi. L-eżiti tal-proġett jistgħu jiġu ppreżentati bħala dokument ta’ punti ta’ riflessjoni fil-Laqgħa annwali tal-Istati firmatarji.
      2.3.2.   Riżultati tal-proġett
      
                  —
               
               
                  intendiment aħjar tax-xejriet preżenti fil-proliferazzjoni tal-missili ballistiċi u l-programmi tal-SLV b'rakkommandazzjonijiet għall-Istati firmatarji;
               
            
                  —
               
               
                  analiżi tal-għażliet ta’ kif l-Istati firmatarji jiġu motivati biex jidħlu għall-programmi tal-Missili Ballistiċi u tal-SLV;
               
            
                  —
               
               
                  intendiment aħjar tal-interface bejn il-Kodiċi, l-MTCR u l-arranġamenti bilaterali u reġjonali dwar miżuri ta’ tisħiħ ta’ fiduċja fit-twettiq tal-għan ta’ non-proliferazzjoni tal-missili u definizzjoni ta’ rakkommandazzjonijiet ta’ politika;
               
            
                  —
               
               
                  dokumenti ta’ ħidma jew forom oħrajn ta’ dokumentazzjoni mill-workshops, li jistgħu jkunu ppreżentati mill-UE lil-Laqgħa annwali tal-HCoC.
               
            2.3.3.   Deskrizzjoni tal-proġett
      Il-proġett ser jipprovdi żewġ tipi ta’ attivitajiet:
      
                  (a)
               
               
                  Il-finanzjament ta’ studju dwar ix-xejriet preżenti fil-missili ballistiċi u d-dinamika fil-proliferazzjoni tagħhom, kif ukoll il-programmi tal-SLV, li jistgħu jiġu ppreżentati bħala dokument ta’ punti ta’ riflessjoni fil-Laqgħa Annwali tal-Istati firmatarji. Fit-twettiq ta’ dan l-istudju, l-FRS ser tiżgura li ma jkunx hemm duplikazzjoni tal-ħidma mal-Grupp ta’ Esperti Governattivi tan-NU.
               
            
                  (b)
               
               
                  Il-finanzjament ta’ workshops ta’ esperti mill-Istati firmatarji u dawk li mhumiex firmatarji, kemm mis-settur governattiv kif ukoll dak mhux governattiv. Il-workshops jistgħu jiġu organizzati fil-marġini tal-Laqgħat annwali. Ir-riżultati jistgħu jiġu ppreżentati bħala dokument ta’ ħidma fil-Laqgħa annwali tal-Istati firmatarji. Il-workshops ser jindirizzaw il-kwistjonijiet li ġejjin:
                  
                              —
                           
                           
                              L-interface bejn il-Kodiċi, l-MTCR u, l-arranġamenti ta’ miżuri ta’ tisħiħ ta’ fiduċja bilaterali u reġjonali fit-twettiq tal-għan ta’ non-proliferazzjoni tal-missili kif ukoll bejn il-Kodiċi u s-sistema tan-NU (UNGA).
                           
                        
                              —
                           
                           
                              Kif l-Istati firmatarji jistgħu jiġu motivati biex jidħlu għall-programmi tal-Missili Ballistiċi u tal-SLV.
                           
                        
            3.   Tul ta’ żmien
      It-tul ta’ żmien totali stmat għall-implimentazzjoni tal-proġetti hu ta’ 24 xahar.
      4.   Benefiċjarji
      Il-benefiċjarji tal-proġetti f'din l-Azzjoni Konġunta huma kemm l-Istati firmatarji kif ukoll dawk li mhumiex firmatarji tal-Kodiċi, kif ukoll l-ICC/Segretarjat Eżekuttiv tal-HCoC.
      L-għażla finali tal-Istati benefiċjarji ser issir b'konsultazzjoni bejn l-entità ta’ implimentazzjoni u l-Presidenza, assistita mis-SĠ/RGħ, b'konsultazzjoni mill-qrib mal-Istati Membri u l-Kummissjoni fil-qafas tal-Grupp ta’ Ħidma kompetenti tal-Kunsill. Id-deċiżjoni finali ser tkun ibbażata fuq proposti mill-entità ta’ implimentazzjoni skont l-Artikolu 2(2) tal-Azzjoni Konġunta.
      5.   Entità ta’ implementazzjoni
      L-FRS ser tiġi fdata bl-implementazzjoni teknika tal-proġetti. Il-proġetti ser jiġu implimentati direttament mill-persunal tal-FRS jew dak tal-imsieħba kooperattivi tagħha, l-Istitut tar-Riċerka dwar il-Paċi u l-Politika ta’ Sigurtà tal-Università ta’ Hamburg u ċ-Ċentru Pollakk ta’ Riċerka Spazjali f'Varsavja.
      L-entità ta’ implimentazzjoni ser tħejji:
      
                  (a)
               
               
                  Rapporti kull tliet xhur dwar l-implimentazzjoni tal-proġetti;
               
            
                  (b)
               
               
                  Rapport finali mhux iktar tard minn xahar mit-tmiem tal-implimentazzjoni tal-proġetti.
               
            Ir-rapporti għandhom jintbagħtu lill-Presidenza, assistita mis-SĠ/RGħ.
      L-FRS ser tiżgura l-viżibbiltà tal-kontribuzzjoni tal-UE, b'mod adegwat għad-daqs tagħha.
      6.   Partijiet terzi parteċipanti
      Il-proġetti ser jiġu ffinanzjati kollha kemm huma minn din l-Azzjoni Konġunta. L-Esperti mill-Istati Firmatarji tal-Kodiċi jew mill-Istati li mhumiex firmatarji jistgħu jitqiesu bħala parteċipanti terzi. Huma ser jaħdmu skont ir-regoli ta’ ħidma standard tal-FRS.